
Egyidejű szín- és árnyalatfelismerés több ruhadarabhoz – alkalmazás látássérültek számára

A dolgozat egy olyan innovatív rendszer fejlesztését mutatja be, amely lehetővé teszi több ruhadarab vagy tárgy színének és árnyalatának egyidejű és pontos azonosítását a látássérültek mindennapi életének megkönnyítése érdekében. A feladat egyik fő kihívása, hogy alkalmazkodni tudjon a különböző megvilágítási körülményekhez, éppen ezért a kifejlesztett rendszernek robusztusnak kell lennie a különböző fényviszonyok mellett és képesnek kell lennie a vizsgált ruhák egymástól és a háttértől való elkülönítésére. A megoldás ötvözi a klasszikus képfeldolgozási technikákat és a modern gépi látási módszereket. A ruhadarabok régióinak pontos kiválasztásához egy neurális hálózaton alapuló szegmentálási eljárást alkalmaztam, amely megbízhatóbb eredményeket nyújt a hagyományos módszerekhez képest. A színek összehasonlításához a CIEDE2000 színkülönbség-formulát használtam, amely a színek emberi érzékeléséhez jól igazodó eredményeket biztosít. Átfogó szín-hozzárendelési logikát fejlesztettem ki, mely bonyolult eseteit a magyar módszer segítségével oldottam meg, amely garantáltan optimális párosítást hoz létre. A fejlesztett rendszer a ruhadarabok sorrendjének meghatározásában 92,98%, míg az egyes színek azonosításában 97%-os pontosságot produkált. Az alkalmazott módszerek és optimalizálások révén a feladat végrehajtásának ideje 107 másodpercről 33 másodpercre csökkent az előző implementációhoz képest, jelentősen javítva a rendszer hatékonyságát. Emellett a program folyamatos hangalapú visszajelzésekkel segíti a látássérült felhasználókat a feladat sikeres teljesítésében. A rendszer hatékonysága és gyakorlati haszna már bizonyítást nyert a Cybathlon versenyen, ahol csapatunk látássérült versenyzője ezzel a módszerrel állította a ruhadarabokat szín és árnyalat szerint elvárt sorrendbe. A jövőbeni fejlesztések közé tartozhat a színmegkülönböztetés robusztusságának növelése, valamint a rendszer adaptálása általánosabb helyzetek kezelésére. A cél egy sokoldalú és megbízható színazonosító eszköz létrehozása, amely mindennapi használatra alkalmas, ezzel növelve a látássérült felhasználók önállóságát és életminőségét.

